Вясенняя раніца  
*Міхась Чарот*

Гляньце, дзеткі, у аконца,

Ды пара ужо ўставаць...

Як прыгожа там бясконца!

Сорам, дзеткі, позна спаць.

Заглянула сонца ў вочкі,

Дзень прыйшоў — даволі сну!

На свет гляньце, галубочкі,

Ўсе вітаюць там вясну.

Пчолкі выпаўзлі з калоды,

Пачалі збіраць мядок,

Шпак вартуе агароды

I вішнёвы наш садок.

Зелянее траўка ў полі,

Ў небе птушачкі пяюць…

Эх, зімы не будзе болей!

Хутка кветкі зацвітуць.

Вы зірніце у аконца,

Палюбуйцеся хаця:

Колькі волі, колькі сонца,

Колькі новага жыцця!

Ўстаньце, дзеткі, пойдзем ў поле

Спевы слухаць, кветкі рваць.

Ў хаце сумна, бы ў няволі…

Ўстаньце дзеткі, годзе спаць!

1921 г.